b"\n_START_ARTICLE_\nConstantin Lupulescu\n_START_SECTION_\nResultats destacats en competici\xc3\xb3\n_START_PARAGRAPH_\nHa guanyat el campionat de Romania en quatre ocasions, els anys 2007, 2010, 2011 i 2013. Ha representat Romania a les olimp\xc3\xadades d'escacs de 2004 i 2008._NEWLINE_En torneigs, fou 1r a Bucarest 2003 i a Bucarest 2006, empat\xc3\xa0 al primer lloc amb Vladislav Nevednichy a Timi\xc5\x9foara 2006, fou 2n al Memorial Victor Ciocaltea de Bucarest 2008 i empat\xc3\xa0 als llocs 4t\xe2\x80\x938\xc3\xa8 amb Tamaz Gelashvili, Anton Filippov, Nidjat Mamedov i Oleksandr Z\xc3\xbabarev al torneig obert Romgaz a Bucarest 2008._NEWLINE_Entre l'agost i el setembre de 2011 particip\xc3\xa0 en la Copa del m\xc3\xb3n de 2011, a Khanti-Mansisk, un torneig del cicle classificatori pel Campionat del m\xc3\xb3n de 2013, per\xc3\xb2 fou eliminat en primera ronda, per Daniel Fridman (1\xc2\xbd-\xc2\xbd)._NEWLINE_El 2013 empat\xc3\xa0 als llocs 1r\xe2\x80\x938\xc3\xa8 amb Oleksandr Moiss\xc3\xa8ienko, Ievgueni Rom\xc3\xa0nov, Alexander G Beliavsky, Hrant Melkumian, Francisco Vallejo Pons, Serguei Movsessian, Ian Nep\xc3\xb3mniasxi, Aleksei Dr\xc3\xa9iev i Ievgueni Aleks\xc3\xa9iev al campionat d'Europa individual celebrat a Legnica, Pol\xc3\xb2nia._NEWLINE_L'agost de 2013 particip\xc3\xa0 en la Copa del M\xc3\xb3n de 2013, on tingu\xc3\xa9 una actuaci\xc3\xb3 regular, i fou eliminat en primera ronda per Krishnan Sasikiran 1\xc2\xbd-2\xc2\xbd._NEWLINE_El ma\xc3\xa7 de 2014 fou subcampi\xc3\xb3 del fort torneig Obert de Baku amb 7 punts de 9, igualat amb Ernesto Inarkiev per\xc3\xb2 amb pitjor desempat. El 2014 empat\xc3\xa0 al segon lloc al campionat d'Europa individual, a Erevan, amb 8 punts d'11 partides, amb set jugadors m\xc3\xa9s (el campi\xc3\xb3 fou el rus Aleksandr Motiliov). Aquest resultat el va classificar per la Copa del M\xc3\xb3n de 2015._NEWLINE_El 2015 fou per cinqu\xc3\xa8 cop campi\xc3\xb3 de Romania amb 6\xc2\xbd punts de 9."